Diari Oficial de la Generalitat Valenciana


Sumari del DOGV 2670, del 18-01-1996 (1996/837284)

ORDRE de 16 de gener de 1996, de la Conselleria de Treball i Afers Socials, per la qual s'estableix un nou Pla d'Actuacions per a la Millora de l'Ocupació Rural (PAMER III) per a l'exercici de 1996.
------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1996/01/16/(1)/dof/vci/html**

### Dades del document

Número de DOGV
:   2670

Data del DOGV
:   18-01-1996

Secció del DOGV
:   DISPOSICIONS GENERALS

Número del document
:   1996/837284


Data del document
:   16-01-1996

Organisme emissor
:   Conselleria de Treball i Afers Socials

Tipus de document
:   Ordre

Correcció d'errades

Anàlisi jurídica

ORDRE de 16 de gener de 1996, de la Conselleria de Treball i Afers Socials, per la qual s'estableix un nou Pla d'Actuacions per a la Millora de l'Ocupació Rural (PAMER III) per a l'exercici de 1996.   
La primera versió del Pla d'Actuacions per a la Millora de l'Ocupació Rural (PAMER I) ha tingut una bona acceptació. Les seues repercussions al nostre entorn natural, degradat per la sequera i pels gravíssims incendis forestals que han assolat les nostres muntanyes en anys passats, han estat favorables. Alhora, ha millorat l'estructura de l'ocupació en les comarques on l'esmentat Pla s'ha realitzat.  
Per això, el Govern Valencià ha decidit dur a la pràctica una versió nova i ampliada de l'esmentat Pla que, sota el nom de Pla d'Actuacions per a la Millora de l'Ocupació Rural (PAMER III), promoga una sèrie de mesures específiques que, coordinades amb les actuacions de la Conselleria d'Agricultura i Medi Ambient i les corporacions locals, millore l'entorn natural i fomente la creació d'ocupació en les següents comarques de la nostra Comunitat:  
- El Baix Maestrat,  
- Els Ports,  
- El Alto Mijares,  
- El Alto Palancia,  
- El Rincón de Ademuz/Los Serranos,  
- La Plana de Utiel-Requena,  
- El Valle de Cofrentes-Ayora,  
- La Canal de Navarrés,  
- L'Alcoià,  
- El Comtat,  
- La Marina Alta, i   
- La Marina Baixa.  
Per això, i fent ús de les facultats que em confereix l'article 35 de la Llei 5/83, de 30 de desembre, de Govern Valencià, i l'article 47 de la Llei d'Hisenda Pública de la Generalitat Valenciana,  
ORDENE  
Article primer. Finalitats  
1. La Conselleria de Treball i Afers Socials ha preparat un conjunt de mesures per millorar l'ocupació rural en col·laboració amb les corporacions locals que es troben en les comarques del Baix Maestrat, els Ports, El Alto Mijares, El Alto Palancia, El Rincón de Ademuz/Los Serranos, La Plana de Utiel-Requena, El Valle de Ayora, la Canal de Navarrés, l'Alcoià, el Comtat, la Marina Alta i la Marina Baixa.  
2. L'objectiu d'aquestes ajudes és pal·liar la desocupació -especialment, la desocupació agrícola- mitjançant la contractació de treballadores i treballadors en atur que es dedicaran a la realització de tasques relacionades amb l'atenció a la muntanya, especialment:  
- Neteja selectiva del bosc baix.  
- Poda d'arbratge.  
- Manteniment i millora de:  
- faixes de protecció,  
- tallafocs,  
- camins forestals,  
- àrees recreatives  
- senderes.  
- Basses per usar en tasques d'extinció d'incendis forestals.  
- Neteja de barrancs i llits.  
3. Les ajudes que es regulen en aquesta ordre sufragaran els costos salarials corresponents a contractació de brigades o grups de treballadores i treballadors en les condicions que es fixen en els articles següents.  
4. La dotació pressupostària per a la totalitat del programa ascendeix a la quantitat de 1.000 milions de pessetes en la línia 4.07 del programa 322.10 dels pressupostos de 1996.  
Article segon. Requisits de les contractacions  
1. Les contractacions seran efectuades directament per les corporacions locals per a la realització de les tasques específiques de l'article 1.2. Aquestes tasques es duran a cap als seus termes municipals o en termes municipals adjacents indivisos amb poblacions que hagen estat traslladades d'ubicació.  
2. El treballador s'haurà de trobar aturat i figurar inscrit en l'INEM com a demandant d'ocupació.  
3. El contracte es formalitzarà necessàriament per escrit.  
4. El contracte se subscriurà a jornada completa de 40 hores setmanals i per una durada màxima de nou mesos. La modalitat de contractació serà per obra o servei determinat, segons que disposa el Reial Decret 2.546/1994, de 29 de desembre.  
No obstant això, si per causes alienes a l'ajuntament es produeix el cessament d'algun treballador abans de concloure el període contractat, podrà ser substituït per un altre treballador en les mateixes condicions i pel temps que falte per a l'acabament del període esmentat.  
5. Per cada brigada es contractarà un capatàs, entenent-hi per tal una persona amb coneixements teòrics sobre la muntanya i habilitats pràctiques en tasques forestals acreditades (titulacions, participacions en brigades de treball forestals, ...).  
Article tercer. Quantia de les ajudes  
1. L'ajuda que aquesta disposició estableix serà de 140.000 pessetes per treballador i mes de contracte, llevat del capatàs de la brigada, que percebrà 160.000 pessetes mensuals.  
2. Ambdues quantitats inclouen la cotització empresarial a la Seguretat Social.  
Article quart. Brigades: estructura i funcions  
Les brigades que cada corporació local forme estaran compostes per sis persones: cinc peons més un capatàs. Excepcionalment, mitjançant una resolució motivada i per causes degudament justificades, es podran autoritzar grups o brigades de nombre diferent a l'esmentat.  
Article cinqué. Sol·licituds, documentació i terminis  
1. Les corporacions locals que desitgen acollir-se a les ajudes establides en aquesta disposició hauran d'instar l'escaient sol·licitud, segons el model de l'annex I, adjuntant la documentació que s'hi especifica i molt en especial una memòria detallada de les activitats per a les quals se sol·licita l'ajuda i que hauran de ser concordes amb la programació forestal de la zona en qüestió.  
Aquesta memòria haurà de constar, com a mínim, dels punts següents:  
- Nom de la zona o zones sobre les quals es té la intenció de treballar.  
- Ubicació d'aquesta o d'aquestes.  
- Ubicació d'aquesta o d'aquestes.  
- Tipus de tasques que s'hi realitzaran: la descripció ha de ser el més completa possible, amb indicació de la ferramenta necessària, en cas que no n'hi haguera.  
- Accessibilitat dels terrenys en cas que es tractara de propietat privada.  
- Si es disposa, o no, de capatàs per a les brigades sol·licitades.  
- Si es disposa, o no, d'aturats registrats en prou nombre per a la constitució de les brigades sol·licitades.  
- Si es disposa d'altres ajudes per a la realització de les tasques sol·licitades.  
2. Quan aquesta documentació estiga incompleta, serà requerida amb l'advertiment que, si en el termini de 10 dies no l'aportara, es tindrà per desistida la petició.  
3. Les sol·licituds es dirigiran a la Direcció General de Treball de la Conselleria de Treball i Afers Socials, (passeig de l'Albereda 16, 46253 València) i seran presentades en aquesta Direcció o en qualsevol de les oficines que preveu la Llei 30/1992, dins dels 30 dies naturals següents a la publicació d'aquesta ordre en el Diari Oficial de la Generalitat Valenciana.  
Article sisé. Competència, resolució i recursos  
La competència per a la concessió de les subvencions s'atribueix al director general de Treball, que, abans de resoldre, podrà demanar els informes que estime pertinents.  
Es donarà preferència a aquelles sol·licituds en què les brigades estiguen formades per persones que:  
- Hauran realitzat cursos de capacitació forestal.  
- Acrediten haver intervingut anteriorment en treballs de muntanya.  
El termini màxim de resolució s'estableix en 30 dies naturals des de l'acabament de l'establit per a la presentació de sol·licituds i s'entendrà estimada si no es produeix una resolució expressa dins del termini esmentat.  
Les resolucions dictades pel director general de Treball no exhaureixen la via administrativa i en la seua contra es pot interposar un recurs ordinari davant el conseller de Treball i Afers Socials, en el termini d'1 mes des de la seua notificació.  
Article seté. Pagament i justificació de la subvenció  
Les subvencions concedides es lliuraran quan s'aportarà la següent documentació:  
- Oferta d'ocupació registrada en les oficines de l'INEM o acta de selecció.  
- Targeta de demanda d'ocupació o certificació de l'INEM on s'acreditarà que el treballador figura com a aturat.  
- Fotocòpia del DNI de les treballadores i treballadors contractats.  
- Contractes de treball registrats per l'oficina d'ocupació corresponents i documents d'alta en la Seguretat Social.  
Article vuité. Control seguiment i avaluació  
La Direcció General de Treball durà directament a cap les funcions de control de les subvencions concedides, així com l'avaluació del programa en conjunt.  
Produirà la revocació parcial o total de les subvencions concedides l'incompliment per part dels beneficiaris dels termes, modes i condicions que serviren de base per a la concessió d'aquelles.  
Per a la realització de les funcions de control de les subvencions concedides es faran servir tots els mitjans que estiguen a disposició de la Conselleria de Treball i Afers Socials, fins i tot la contractació amb tercers i la col·laboració en el marc que escaiga de la Inspecció del Ministeri de Treball i Seguretat Social.  
DISPOSICIó ADDICIONAL PRIMERA  
Per al correcte compliment dels objectius l'execució dels quals es finança en aquesta ordre, s'establirà l'escaient conveni amb l'òrgan competent de l'administració mediambiental.  
DISPOSICIó FINAL  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.  
València, 16 de gener de 1996  
El conseller de Treball i Afers Socials  
JOSÉ SANMARTíN ESPLUGUES


Còpia Permalink ELI